
Text rozhodnutia
Súd: Krajský súd Košice Spisová značka: 1Sa/48/2017 Identifikačné číslo súdneho spisu: 7017201048 Dátum vydania rozhodnutia: 11. 05. 2018 Meno a priezvisko sudcu, VSÚ: JUDr. Milan Konček ECLI: ECLI:SK:KSKE:2018:7017201048.2 ROZSUDOK V MENE SLOVENSKEJ REPUBLIKY Krajský súd v Košiciach ako správny súd (ďalej len „súd") sudcom JUDr. Milanom Končekom v právnej veci žalobcu: M. N., V. XX, G. proti žalovanému: Ústredie práce, sociálnych vecí a rodiny, Špitálska 8, Bratislava, v konaní o žalobe žalobcu proti rozhodnutiu žalovaného č. UPS/US1/SSVOPHNSSD/ SOC/2017/11012-0004 KmZ zo dňa 21.09.2017, takto r o z h o d o l : I. Žalobu z a m i e t a . II. Účastníkom právo na náhradu trov konania n e p r i z n á v a . o d ô v o d n e n i e : 1. Rozhodnutím Úradu práce, sociálnych vecí a rodiny Košice č. G. G. L.,L./.-XX zo dňa 13.07.2017 bola žalobcovi podľa § 25 ods. 2 zákona č. 417/2013 Z.z. o pomoci v hmotnej núdzi a o zmene a doplnení niektorých zákonov v znení neskorších predpisov (ďalej len „zákon č. 417/2013 Z. z.“) znížená pomoc v hmotnej núdzi na sumu 61,60 eur mesačne od 01.07.2017 z dôvodu zániku nároku na ochranný príspevok, pretože posudkový lekár úradu práce nepotvrdil trvanie nároku na ochranný príspevok aj po uplynutí 3 mesiacov trvania pracovnej neschopnosti žalobcu. Podľa vyjadrenia posudkového lekára úradu práce zo dňa 28.06.2017 nepriaznivý zdravotný stav na účely poskytovania ochranného príspevku viac ako 3 mesiace netrvá, posúdenie je na základe vyjadrenia ošetrujúceho lekára, podľa charakteru diagnostického záveru a priebehu liečby a to, že uplynula dostatočne dlhá doba liečby. Ochranný príspevok bol poskytovaný v období od 01.04.2017 do 30.06.2017 v trvaní 3 mesiacov. 2. Žalobca podal proti rozhodnutiu prvostupňového orgánu v zákonom stanovenej lehote odvolanie. V odvolaní uviedol, že jeho zlý zdravotný stav naďalej trvá, v prípade jeho poranenia ľavej nohy ide o komplikovanú trieštivú zlomeninu píšťaly v kombinácii s ďalšími poraneniami nervov, svalov a kolenného kĺbu, ktoré boli spôsobené strelnou zbraňou. K odvolaniu priložil prepúšťaciu správu z X. D. U.. A. zo dňa 28.04.2017, prepúšťaciu správu z X. D. U.. A. zo dňa 27.03.2017 a lekársky nález z ambulancie cievnej chirurgie zo dňa 16.08.2017. Žiadal o prehodnotenie svojho zdravotného stavu a aby mu bolo ponechané ďalšie poberanie ochranného príspevku. 3. Žalovaný žalobou napadnutým rozhodnutím uvedeným v záhlaví tohto rozsudku zamietol odvolanie žalobcu a rozhodnutie prvostupňového správneho orgánu č. G. G. L.,L.-XX zo dňa 13.07.2017 potvrdil, pričom poukázal na zistený skutkový stav uvedený ako v prvostupňovom, tak aj v žalovanom rozhodnutí. Ďalej citujúc príslušné na vec žalobcu sa vzťahujúce zákonné ust. § 7 ods. 2 písm. h), § 11 ods. 4, § 25 ods. 2 zákona č. 417/2013 Z.z. o pomoci v hmotnej núdzi v platnom znení konštatoval, že postup prvostupňového správneho orgánu bol v súlade s platnými právnymi predpismi. Žalovaný pritom vychádzal aj z kontrolného stanoviska druhostupňového posudkového lekára ústredia zo dňa 18.09.2017, ktorý v odvolacom konaní uviedol, že u žalobcu sú rany zhojené a čakanie na angiologickú kontrolu nie je dôvodom na práceneschopnosť žalobcu. Rozhodnutie žalovaného bolo doručené žalobcovi dňa 29.09.2017. 4. Žalobca vo včas podanej žalobe, podanej osobne na súde dňa 28.11.2017, uviedol, ktoré rozhodnutie žalovaného sa domáha, aby súd preskúmal s tým, že žalobu doplní v čo najkratšom možnom čase. Keďže žalobca svoju žalobu nedoplnil, súd posudzujúc žalobu žalobcu neformálne, postupujúc podľa ust. § 202 ods. 2 a § 203 zákona č. 162/2015 Z.z. o Správnom súdnom poriadku si vyžiadal od žalovaného vyjadrenie k žalobe, ktoré žalovaný doručil súdu dňa 29.01.2018 a v ktorom zhodne s obsahom rozhodnutia žalovaného zotrval na odôvodnení svojho rozhodnutia. 5. Žalobca žalobu doplnil až podaniami doručenými súdu dňa 19.04.2018, pričom v doplnení žaloby zotrval na svojich odvolacích dôvodoch a opakovane subjektívne hodnotiac svoj zdravotný stav ako zlý tvrdil, že jeho strelné poranenie si vyžaduje ďalšiu liečbu v trvaní viac ako 3 alebo 4 mesiace, preto nesúhlasil s posúdením svojho zdravotného stavu posudkovými lekármi I. a II. stupňa. Súčasne polemizoval so závermi posudkových lekárov, ktoré považoval za nesprávne, pokiaľ ide o netrvanie jeho práceneschopnosti po dobu viac ako 3 mesiace. Poukázal pritom na lekárske správy, ktoré pripojil k svojmu odvolaniu, a to na prepúšťaciu správu z X. D. U.. A. zo dňa 28.04.2017, prepúšťaciu správu z X. D. U.. A. zo dňa 27.03.2017, lekársky nález z ambulancie cievnej chirurgie zo dňa 16.08.2017 a lekársku prepúšťaciu správu, ktorú neidentifikoval. 6. Žalovaný sa k doplneniu žaloby žalobcom vyjadril podaním zo dňa 02.05.2018, kde poukázal najmä na stanoviská posudkových lekárov, ako sú uvedené v rozhodnutí žalovaného, na to, že pokiaľ žalobca uvádza prepúšťaciu správu bez uvedenia dňa, tak k takejto sa nemôže vyjadriť. V závere vyjadrenia navrhol žalobu v súlade so svojím návrhom uvedeným vo vyjadrení z 19.04.2018 zamietnuť. 7. Vyjadrenie žalovaného zo dňa 02.05.2018 súd oboznámil na pojednávaní súdu jeho prečítaním dňa 11.05.2018, ku ktorému zaujal stanovisko splnomocnený brat žalobcu A. N., ako je nižšie uvedené (bod 10 tohto rozsudku). 8. Súd preskúmal žalobou napadnuté rozhodnutie žalovaného podľa ust. § 199 a nasl. zákona č. 162/2015 Z.z. o Správnom súdnom poriadku (ďalej len „SSP“), konajúc v neprítomnosti žalovaného a žalobcu, ktorý sa nechal zastúpiť na pojednávaní svojím bratom A. N., po oboznámení sa s obsahom spisového materiálu prvostupňového a druhostupňového orgánu verejnej správy a po vypočutí splnomocnenca žalobcu, dospel k záveru, že žalobe žalobcu nemožno priznať úspech z ďalej uvedených dôvodov. 9. Primárne sa súd zaoberal náležitosťami podanej žaloby, pričom dospel k záveru, že žalobca dostatočne špecifikoval predmet súdneho konania, keď označil rozhodnutie žalovaného správneho orgánu, ako aj rozhodnutie prvostupňového správneho orgánu, ktoré žiadal preskúmať. 10. Na pojednávaní súdu splnomocnený zástupca žalobcu uviedol, že: „Ja spoločne s mojím bratom sa pridržiavame toho, čo je uvedené v žalobe, to znamená, že máme za to, že rozhodnutie žalovaného je plne nezákonné a navrhujeme ho zrušiť v plnom rozsahu a vrátiť späť na ďalšie konanie. Toto rozhodnutie vychádza čisto len z 2 posudkov lekárov, jednak lekára Úradu práce, sociálnych vecí a rodiny Košice a Ústredia práce v Bratislave, a máme za to, že tieto posudky sú účelové s tým, aby tento nárok bol M. N. odňatý až po 3 mesiacoch, i napriek tomu jeho zlý zdravotný stav trvá naďalej. To je asi všetko.“ 11. Z obsahu spisovej dokumentácie žalovaného vyplýva skutkový stav, podľa ktorého žalobca je rozvedený, a preto sa posudzuje podľa zákona č. 417/2013 Z.z. o pomoci v hmotnej núdzi v platnom znení samostatne. V evidencii uchádzačov o zamestnanie je vedený od 01.05.2001, nemá žiaden príjem a je občanom bez domova. Prvostupňový orgán žalobcovi poskytuje opakovane pomoc v hmotnej núdzi od 01.02.2017. Pomoc v hmotnej núdzi sa menila na základe zmien rozhodných skutočností. Žalobca je od 20.03.2017 dočasne práceneschopný a od 01.04.2017 má do sumy nárokov započítavaný ochranný príspevok vo výške 34,69 eur mesačne. Žalobca predložil úradu práce stanovisko k trvaniu nepriaznivého zdravotného stavu občana v krajnej núdzi na účely ochranného príspevku, vystavené praktickým lekárom so stručným vyjadrením k epikríze a prognóze ochorenia. K trvaniu nepriaznivého zdravotného stavu na účely poskytovania ochranného príspevku sa na základe lekárskeho nálezu od praktického lekára vyjadril posudkový lekár úradu práce, ktorý dňa 28.06.2017 v stanovisku uviedol, že bola dostatočne dlhá doba liečby (4 mesiace) u žalobcu. Preto prvostupňový orgán po prehodnotený nároku žalobcu na pomoc v hmotnej núdzi rozhodnutím zo dňa 13.07.2017 znížil pomoc v hmotnej núdzi na sumu 61,60 eur mesačne od 01.07.2017. Na odvolanie žalobcu žalovaný rozhodnutím z 21.09.2017 odvolanie žalobcu zamietol a rozhodnutie prvostupňového správneho orgánu potvrdil. 12. Podľa ust. § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. Podľa ust. § 135 ods. 1 SSP na rozhodnutie správneho súdu je rozhodujúci stav v čase právoplatnosti rozhodnutia orgánu verejnej správy alebo v čase vydania opatrenia orgánu verejnej správy. Podľa ust. § 199 ods. 3 SSP, ak nie je v tejto hlave ustanovené inak, použijú sa na konanie v sociálnych veciach ustanovenia o konaní o všeobecnej správnej žalobe. Podľa ust. § 202 ods. 2 prvá veta SSP správnu žalobu fyzickej osoby správny súd posudzuje neformálne. Podľa ust. § 7 ods. 2 písm. h) zákona č. 417/2013 Z.z. schopnosť zabezpečiť si príjem alebo zvýšiť si príjem vlastnou prácou sa neskúma, ak ide o fyzickú osobu, ktorá má nepriaznivý zdravotný stav, za ktorý sa na účely tohto zákona považuje choroba, úraz alebo karanténne opatrenie, pre ktoré je fyzická osoba uznaná ošetrujúcim lekárom za dočasne práceneschopného na viac ako 30 po sebe nasledujúcich dní. Podľa ust. § 11 ods. 4 zákona č. 417/2013 Z.z., ak nepriaznivý zdravotný stav podľa § 7 ods. 2 písm. h) trvá bez prerušenia dlhšie ako 3 po sebe nasledujúce mesiace, nárok na ochranný príspevok zaniká posledným dňom kalendárneho mesiaca, v ktorom uplynuli 3 mesiace, počas ktorých nepriaznivý zdravotný stav trval. Ak pred uplynutím 3 mesiacov posudkový lekár potvrdí, že nepriaznivý zdravotný stav bude trvať ďalej bez prerušenia aj po uplynutí 3 kalendárnych mesiacov, ochranný príspevok patrí najviac počas 12 kalendárnych mesiacov trvania nepriaznivého zdravotného stavu. Po uplynutí tejto doby nárok na ochranný príspevok zaniká. Nárok na ochranný príspevok zaniká aj vtedy, ak nepriaznivý zdravotný stav trvá v priebehu 2 kalendárnych rokov spolu 12 kalendárnych mesiacov. Podľa ust. § 25 ods. 2 zákona č. 417/2013 Z.z. pomoc v hmotnej núdzi sa odníme, zvýši alebo zníži a vyplatí sa vo vyššej sume alebo v nižšej sume, ak sa zmenia skutočnosti rozhodujúce na nárok na pomoc v hmotnej núdzi. 13. Vzhľadom na to, že posudzovanie nepriaznivého zdravotného stavu je odbornou medicínskou otázkou, aj rozhodnutie súdu závisí predovšetkým na odbornom lekárskom posúdení nepriaznivého zdravotného stavu posudkovými lekármi prvostupňového a druhostupňového správneho orgánu. Súd si preto nemôže urobiť o tejto odbornej otázke vlastný úsudok. Posúdenie nepriaznivého zdravotného stavu, ktorý spĺňa požiadavku úplnosti, celistvosti a presvedčivosti a ktorý sa vysporiadava so všetkým rozhodujúcimi skutočnosťami, býva spravidla rozhodujúcim dôkazom pre posúdenie správnosti a zákonnosti preskúmavaného rozhodnutia. 14. Súd má za to, že prvostupňový správny orgán, ako aj druhostupňový správny orgán vychádzali z dostatočne zisteného skutkového stavu ku dňu 21.09.2017 a zo správneho právneho posúdenia veci a pri vydávaní svojich rozhodnutí postupovali v súlade s platnými právnymi predpismi SR, ktorými sú štátne orgány viazané a postupovali v ich medziach. Rovnako má za to, že prvostupňový orgán dôsledne, rešpektujúc platné právne predpisy, preskúmal všetky listinné dôkazy a na základe presného a úplného zistenia skutkového stavu veci skutkový stav náležite objasnil a správne aplikoval príslušné vyššie v bode 12 tohto rozsudku citované zákonné ustanovenia zákona č. 417/2013 Z.z., a teda oba orgány postupovali a rozhodli vec žalobcu vecne správne a v súlade so zákonom č. 417/2013 Z.z. Preto súd námietky žalobcu uvedené v jeho podaniach doručených súdu dňa 19.04.2018, ktorými spochybňuje otázku posúdenia trvania nepriaznivého zdravotného stavu u žalobcu na účely poskytovania ochranného príspevku, považoval za nedôvodné, pretože tieto námietky vyjadrujú žalobcove subjektívne pocity, ktoré v porovnaní s objektívnymi stanoviskami posudkových lekárov postrádajú odborné vedomosti potrebné pre kvalifikované posúdenie zdravotného stavu u žalobcu v otázke, či nepriaznivý zdravotný stav žalobcu bude trvať ďalej bez prerušenia aj po uplynutí troch kalendárnych mesiacov z dôvodu jeho strelného poranenia. 15. Na základe vyššie uvedených skutočností považuje súd žalobu na preskúmanie rozhodnutia a postupu správneho orgánu za nedôvodnú, a preto ju podľa ust. § 190 SSP ako nedôvodnú zamietol. 16. Žalobcovi ako neúspešnému účastníkovi súd nepriznal právo na náhradu trov konania, a keďže žalovaný si právo na náhradu trov konania neuplatnil, aj keď si ho uplatniť mohol, preto súd vo výroku rozsudku v súlade s ust. § 167 ods. 1 a § 168 SSP vyriekol, že účastníkom právo na náhradu trov konania nepriznáva. Poučenie: Proti tomuto rozhodnutiu je prípustná kasačná sťažnosť, ktorá musí byť podaná na Krajskom súde v Košiciach v lehote 1 mesiaca od doručenia rozhodnutia krajského súdu. Zmeškanie lehoty nemožno odpustiť. V kasačnej sťažnosti sa uvedú všeobecné náležitostí podania podľa § 57 Správneho súdneho poriadku (ďalej len „SSP“), to znamená, ktorému správnemu súdu je určené, kto ho robí, ktorej veci sa týka, čo sa ním sleduje, podpis a spisová značka konania. Ďalej sa v kasačnej sťažnosti musí uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len „sťažnostné body“) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Kasačnú sťažnosť možno odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v odseku 1 písm. g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konanie o správnej žalobe podľa § 6 odseku 2 písm. c) a d) alebo ak je žalovaným Centrum právnej pomoci.

